b"\n_START_ARTICLE_\nSteve McQueen\n_START_PARAGRAPH_\nTerence Steven McQueen (24. maaliskuuta 1930 Beech Grove, Indiana, Yhdysvallat \xe2\x80\x93 7. marraskuuta 1980 Ciudad Ju\xc3\xa1rez, Meksiko) oli yhdysvaltalainen n\xc3\xa4yttelij\xc3\xa4, jonka tunnetuimpia elokuvia ovat Bullitt (1968), Papillon (1973), Suuri pakoretki (1963), 7 rohkeata miest\xc3\xa4 (1960) ja Liekehtiv\xc3\xa4 torni (1974)._NEWLINE_Ennen elokuvauraansa Steve McQueen palveli Yhdysvaltain merijalkav\xc3\xa4ess\xc3\xa4 vuosina 1947\xe2\x80\x931950. Vuonna 1952 h\xc3\xa4n aloitti opiskelut The Actors Studiossa. Kyseisen\xc3\xa4 vuonna noin 2\xc2\xa0000 hakijan joukosta vain McQueen ja Martin Landau hyv\xc3\xa4ksyttiin._NEWLINE_L\xc3\xa4pimurto tapahtui Josh Randallina western-televisiosarjassa Wanted: Dead or Alive._NEWLINE_Steve McQueen ei koskaan voittanut Oscar-palkintoa vaikka oli yhden kerran ehdolla; t\xc3\xa4m\xc3\xa4 ehdokkuus tuli miesp\xc3\xa4\xc3\xa4osasta elokuvassa Tykkivene Jangtse-joella (1966)._NEWLINE_Karismansa vuoksi Steve McQueen sai lempinimen King of Cool eli viileyden kuningas.\n_START_SECTION_\nYksityisel\xc3\xa4m\xc3\xa4\n_START_PARAGRAPH_\nMcQueenin rakkaimpiin harrastuksiin kuuluivat moottoripy\xc3\xb6r\xc3\xa4t ja kilpa-autot. H\xc3\xa4n my\xc3\xb6s aina luvan saatuaan ajoi itse omat stunttinsa autolla ja moottoripy\xc3\xb6r\xc3\xa4ll\xc3\xa4. H\xc3\xa4nen laajaan autokokoelmaansa kuuluivat muun muassa Porsche 917, Porsche 908, Porsche 356, Ferrari 512, Ferrari 250 ja Jaguar D-Type. Vanhoja klassikkomoottoripy\xc3\xb6ri\xc3\xa4kin h\xc3\xa4nell\xc3\xa4 oli yli 100 kappaletta. H\xc3\xa4nt\xc3\xa4 harmitti ettei h\xc3\xa4n koskaan saanut itselleen samanlaista Ford Mustang GT:t\xc3\xa4, jolla h\xc3\xa4n ajoi Bullitt-elokuvassa._NEWLINE_McQueenin lapsuus ja nuoruus oli vaikea. H\xc3\xa4nen vanhempansa olivat alkoholisteja ja h\xc3\xa4n joutui jo nuorena poikakotiin ja oli ajautua rikolliseksi, mutta pelastui n\xc3\xa4yttelij\xc3\xa4koulun avulla silt\xc3\xa4. H\xc3\xa4n oli naimisissa kolmesti, ensin vuosina 1956\xe2\x80\x931972 n\xc3\xa4yttelij\xc3\xa4 Neile Adamsin kanssa, vuosina 1973\xe2\x80\x931978 n\xc3\xa4yttelij\xc3\xa4 Ali MacGraw'n kanssa ja vuodesta 1980 aina kuolemaansa asti malli Barbara Mintyn kanssa. H\xc3\xa4nen poikansa Chad McQueen ja pojanpoikansa Steven R. McQueen ovat my\xc3\xb6s n\xc3\xa4yttelij\xc3\xb6it\xc3\xa4. Chad on n\xc3\xa4ytellyt muun muassa Karate Kid -elokuvissa ja Steven on n\xc3\xa4ytellyt Everwood-sarjassa._NEWLINE_McQueen oli aktiivinen tupakoitsija ja h\xc3\xa4nen tiedettiin k\xc3\xa4ytt\xc3\xa4neen my\xc3\xb6s marihuanaa ja ekstaasia._NEWLINE_Steve McQueen sairastui mesotelioomaan eli er\xc3\xa4\xc3\xa4seen harvinaiseen keuhkosy\xc3\xb6v\xc3\xa4n muotoon, jonka aiheuttajana pidet\xc3\xa4\xc3\xa4n yleens\xc3\xa4 asbestia. McQueen arveli sairastuttuaan, ett\xc3\xa4 h\xc3\xa4n oli altistunut asbestille ollessaan merijalkav\xc3\xa4ess\xc3\xa4 purkamassa eristyksi\xc3\xa4 laivasta. McQueen kuoli nukkuessaan syd\xc3\xa4nkohtaukseen leikkauksen j\xc3\xa4lkeen, jossa h\xc3\xa4nelt\xc3\xa4 yritettiin poistaa sy\xc3\xb6v\xc3\xa4n et\xc3\xa4pes\xc3\xa4kett\xc3\xa4 maksasta. Steve McQueenin tuhkat siroteltiin Tyyneen valtamereen."